
REFERAT DE APROBARE  

privind participarea la selecția de proiecte culturale sesiunea II/2022 
pentru co-finanțare AFCN pentru punerea în valoare 
a Cetății Medievale a Severinului, Castelului Artelor

 și a Palatului Culturii „Teodor Costescu” 

Palatul Culturii „Teodor Costescu”, asumându-și misiunea de promovare, valorificare și de vitalizare culturală a celor trei obiective aflate în patrimoniul propriu, Cetatea Medievală a Severinului și Castelul Artelor și Teatrul, își propune continuarea dezvoltării creative și inovative prin proiecte culturale. Având deja o dinamică de activitate pe proiecte culturale foarte bună,  preluată de la fosta DPITC, în doar trei ani de participare la competiția AFCN a obținut finanțare pentru 8 proiecte culturale. Astfel, în anul 2019, prin co-finanțare AFCN, s-au implementat două proiecte culturale: proiectul ,,Impact”- un proiect de start-up pentru o nouă strategie turistică, având un caracter experimental, cu scopul de a dezvolta interesul tinerei generații pentru păstrarea și valorificarea patrimoniului cultural și proiectul „FotoKaleh” - un proiect tipic de valorificare inovativă a patrimoniului imaterial al unei insule dispărute, de reactivare a unor informații și a unui conținut istoric. 

În anul 2020 s-a realizat proiectul „Orașul și Apa” prin care s-a urmărit reactivarea amprentei istorice a monumentului prin reconstituirea imersivă a vechii tehnologii de filtrare și de distribuire a apei pentru consumul curent al orașului (funcția inițială a monumentului) și proiectul „Octogon. 8 colțuri cu povești digitale despre Cetatea Severinului” prin care s-a aplicat pentru prima oară în peisajul cultural din regiunea de sud-vest a țării conceptul de ”digital storytelling” în valorificarea și prezentarea unui obiectiv de patrimoniu - cetatea medievală din Drobeta Tr. Severin. 

În anul 2021 s-a continuat refuncționalizarea Castelului prin alte două proiecte co-finanțate AFCN: „3 Inele”, prin realizarea unei expoziții ce povestește publicului din ce este constituit eco-sistemul Dunării în zona Severinului și cum acesta a creat o anumită structură și compoziție a comunității locale din perspectivă antropologică, de diversitate culturală și de mediu și proiectul „HUB-Atitudine. Muzeul-hub de atitudine în valorificarea patrimoniul cultural severinean”  prin care etajul 1 al Castelului Artelor este transformat într-un spațiu colaborativ, unde beneficiarii se pot întâlni, având la dispoziție o serie de resurse (arhivă digitală, cele 3 expoziții, tehnologie) necesare documentării, interpretării, expunerii și incubării de proiecte culturale și curatoriale de valorificare a patrimoniului local și regional.
În prima parte a anului 2022, sunt în curs de implementare două proiecte culturale: primul proiect, denumit „Muzeul de jos în sus”, constă în valorificarea patrimoniului imaterial urban, printr-un proiect de expoziție socială și comunitară care reflectă istoria orașului văzută prin viețile oamenilor obișnuiți și neobișnuiți din Drobeta Turnu Severin. Cel de-al doilea proiect, Istoria de sub ziduri. Proiect de reactivare a memoriei istorice a Cetății Severinului prin crearea unui conținut tehnologic și muzeal, combină experiențele imersive și curatoriale de valorificare a patrimoniului arheologic constituit din artefacte importante descoperite în Cetatea Severinului. Proiectul face apel la tehnologiile multimedia pentru realizarea unor producții digitale în jurul unor obiecte istorice iconice descoperite aici, prezentate publicului cu ajutorul unei scenografii de ambient care exploatează decorul natural al cetății.

Obiectivul principal al Palatului Culturii pentru obiectivele sale de patrimoniu a rămas neschimbat, la fel și strategia de acțiune, propunându-și participarea la selecția de finanțare AFCN în sesiunea II pentru anul 2022, cu alte două proiecte culturale. Primul proiect, „(Ne) Ocupăm (cu) Cetatea Severinului” urmărește continuarea valorificări patrimoniului arheologic al Cetății Medievale, exploatând creativ, cu resurse și metode specifice educației culturale, valoarea istorică și arheologică a cetății. Valoarea totală a proiectului este 85.834 lei, din care co-finanțarea AFCN este de 70.000 lei, iar din partea Palatului Culturii „Teodor Costescu” co-finanțarea este de 15.834 lei.

Al doilea proiect, denumit „GEO” urmărește valorificarea patrimoniului cinematografic și de memorialistică ale orașului prin două direcții de acțiune: reactivarea vechiului cinematograf în Sala Cerchez a Palatului Culturii și realizarea unei expoziții temporare dedicate personalității marelui regizor român Geo Saizescu în spațiul de la parter al Castelului Artelor. Valoarea totală a proiectului este 93.500 lei, iar co-finanțarea AFCN este de 70.000 lei, iar din partea Palatului Culturii „Teodor Costescu” co-finanțarea este de 23.500 lei.
Ca urmare, vă propun spre aprobare proiectul de Hotărâre a Consiliului Local privind participarea la selecția de proiecte culturale în sesiunea II/2022, pentru co-finanțare AFCN a celor două proiecte: „(Ne) Ocupăm (cu) Cetatea Severinului și „GEO”, pentru punerea în valoare a Castelului Artelor, a Cetății Medievale a Severinului și a Palatului Culturii ”Teodor Costescu”, monumente de patrimoniu ale Municipiului Drobeta Turnu Severin.
   Inițiator proiect,

     Primar,

       Marius Vasile SCRECIU                                                


